ས་བཟང་མ་ཏི་པཎ་ཆེན་གྱི་གསུང་ལས།ལེགས་པ་བྱས་ཀྱང་མགྱོགས་པ་གཙོ།མགྱོགས་པ་བས་ཀྱང་སྙོམས་པ་གཙོ།སྙོམས་པ་བས་ཀྱང་དག་པ་གཙོ།དེས་ན་དག་པ་གཙོ་བོ་ཡིན།ཞེས་གསུངས་པ་ལྟར་ཡི་གེའི་དག་ཆ་དེ་དོན་ག་གེ་མོ་དག་སྟོན་བྱེད་ཀྱི་ལག་ཆ་ལྟ་བུར་སོང་བ་ནི་མངོན་ལྐོག་གང་གིས་ཀྱང་རྟོགས་ཐུབ་པ་ཞིག་ཡིན་ལ་ཡི་གེ་གང་དག་མིང་དང་ཚིག་གི་སྦྱོར་བའི་ཁྲོད་དག་ཆ་ནོར་བ་ཡིན་ན།སྨན་པས་སྨན་གྱི་སྦྱོར་སྡེབ་ནོར་ཏེ།ནད་ལ་མི་ཕན་པའམ་ཐ་ན་གནོད་པར་འགྱུར་བ་བཞིན་སྐབས་བབས་ཀྱི་དོན་ལ་ཡང་འགྲེལ་བསྐྱར་འགྲེལ་བྱས་ཀྱང་རྙོག་འཛིང་ཆེ་བ་ལས་གོ་བ་ཆགས་མི་ཐུབ་པའམ་གོ་བ་ལེན་མི་ཐུབ་པའི་གནས་སུ་གྱར་བ་མ་ཟད།གོ་བ་ཕྱིན་ཅི་ལོག་པར་ཡང་འགྲོ་སྲིད་པས་བྱ་ཚིག་ལས་གྲུབ་པའི་མིང་གི་ཚུལ་ཡང་དེ་ལྟ་བུའི་གནས་ལུགས་ཤིག་གམ་ཡི་གེའི་དག་ཆར་འགྲོ་བ་ཡང་མིན་ཞེས་བཤད་མི་ཆོག་པ་མིན་ལ་བྱ་ཚིག་ལས་གྲུབ་པའི་མིང་དེ་ཉིད་ཡི་གེའི་གཟུགས་ཙམ་མ་ཟད།ངག་ནས་འདོན་པའི་སྒྲའི་ཤུགས་ཚད་དམ་སྒྲ་མཐོ་དམན་གྱི་ཆ་ཡང་ཡོད་པར་ཤེས་རྟོགས་བྱས་ཏེ།ཕྱིས་འབྱུང་ཡི་གེ་འབྲི་བའམ་ཀློག་འདོན་བྱེད་པའི་བརྒྱུད་རིམ་ནང་བདག་དང་འདྲ་བའི་གཞོན་སྐྱེས་རྣམས་ལ་བྱ་བའི་མིང་ལས་གྲུབ་པའི་དངོས་པོའི་མིང་དང་།བྱ་བའི་མིང་ངམ་ལས་ཚིག་དབར་གྱི་ཤེས་བྱའི་གནས་ལ་འགལ་འཛོལ་མི་ཡོང་བའི་ཕྱིར་དུ་བྲིས་ཀྱང་།ད་དུང་ནོར་འཁྲུལ་དང་མ་དག་པའི་ཆ་མང་པོ་ཡོད་ངེས་པས་སྤྱན་ཡངས་པ་རྣམས་ཀྱིས་དགོངས་འཆར་ལྷུག་ཏུ་བསྩལ་རྒྱུའི་འདུན་པ་སྙིང་དབུས་ནས་བཅངས་ཡོད་དོ།